《赠采访使合门穆舍人》
宋代·王禹偁

经略十三州，东南帝不忧。
二年辞玉砌，几夜梦珠旒。
旌旆虽假适，江山是胜游。
风谣随处采，民瘼尽心求。
报国机钤密，供吟景象幽。
煮茶溪畔寺，望月海边楼。
步武思龙尾，琴书在鷁舟。
听泉调玉轸，拂石试银钩。
古画多收买，新诗寡和詶。
酒醒闻瀑响，睡起见潮头。
奉使时将久，归朝礼必优。
一麾先出守，万户待封侯。
遇主当宜贵，遗材亦合收。
此身居下位，无路画良筹。
已悔田园废，堪惊鬓发秋。
凭谁念寒苦，祗自拟归休。
僻甚陶元亮，贫过鲁仲由。
品题殊不滥，清浊肯同流。
复命期三接，陈诗说四愁。
荐雄如有便，还解杀身酬。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。